Slegs Engelse liedjies glo by US-koshuis toegelaat | Maroela Media
Die Universiteit Stellenbosch (US) moet wéér vure rakende die gebruik van Afrikaans by dié instelling doodslaan. Dít ná mediaberigte dat 'n manskoor wat die vrouekoshuis Minerva verlede week met ligte liedjies wou vermaak, glo vriendelik versoek is om niks in Afrikaans te sing nie.
'n Onbekende huiskomiteelid (HK-lid) het glo versoek dat daar net Engelse liedjies gesing word.
Martin Viljoen, US-woordvoerder, het by navraag aan Maroela Media gesê die universiteit is Maandag oor die versoek ingelig.
"Die [universiteit] sal nou met die studenteleierskap van Minerva in gesprek tree om te probeer verstaan waarom hierdie opmerkings deur 'n studenteleier gemaak is."
Viljoen sê uit die inligting tans beskikbaar dra die voorval allermins by om "in die gees van andersins opbouende gesprekke met studenteleiers en koshuise by 'n gedeelde begrip van die Taalbeleid 2016 uit te kom".
"In die belang van deursigtigheid en goeie bestuur het die US verlede week besluit om 'n onafhanklike ondersoek na die gebruik van taal in koshuise en sosiale ruimtes van stapel te stuur."
Maroela Media het verlede week berig die Suid-Afrikaanse Menseregtekommissie (MRK) gaan ondersoek instel by die US ná klagtes dat studente nie toegelaat word om in verskillende tale te kommunikeer nie.
Die kommissie het gesê die klagtes hou spesifiek verband met die gebruik van Afrikaans. Die kommissie sê daar is glo 'n beperking geplaas op die gebruik van Afrikaans in privaat ruimtes, waaronder koshuise, slaapkamers, op digitale platforms soos WhatsApp en selfs op parkbanke voor die studentekoshuise.
Die VF Plus het intussen in reaksie op die jongste mediaberigte tong-in-die-kies voorgestel dat studente volgende keer uit die FAK-sangbundel sing.
"In die jongste FAK-sangbundel is wonderlike liedjies en die VF Plus is seker die koor sou dit graag wou instudeer om die vroue van Minerva en ander vrouekoshuise met 'n volgende geleentheid daarmee te vermaak," sê dr. Corné Mulder, VF Plus-LP en provinsiale leier in die Wes-Kaap.
Volgens Mulder is dit duidelik dat sommige studente die US se stilswye oor die "verdrukking van Afrikaans" as toestemming sien om dit openlik op die kampus verder te voer.
Mens sou dink dat die US uit die kollig sou wou kom na alles wat die laaste paar weke gebeur het, maar nee. Ek dink hulle is nou aspris en wil wraggies die engels in almal se kele afdwing
As ek 'n student by daai sêrrie was sou ek sommer Die Stem van Suid Afrika (en nog 'n paar volksliedjies) uit volle bors begin sing het!
Die Engelse het op hulle tyd ook probeer om Afrikaans dood te druk deur die kinders op skool te forseer om Engels te praat. Dit was gedoen met powere welslae en hier probeer ons ANC kaders dit weer. Gaan leer liewers uit die geskiedenis voor jy irrasionele besluite probeer deurvoer.
Indien jou geskiedkundige kennis so power is dat jy dink Jan van Riebeeck het twee duisend jaar gelede in die Kaap geland, wend jou tot Google, of my vrou. Hulle weet alles.
Het die studenteleier nie 'n naam nie? As mens so 'n belangrike pos by 'n gesogte Universiteit beklee is jy mos nie skaam nie??